**Both Antal Teológiai és Kulturális Alapítvány**

Székhely: 4026 Debrecen, Kálvin tér 16.

elnök: Dr. Kustár Zoltán

tel.: 52/518-575, e-mail: bothantal.alapitvany@drhe.hu

**A**

**Pro Unitate in Christo**

 **díj**

**adományozásának rendje**

**Debrecen, 2018**

A Both Antal Teológiai és Kulturális Alapítvány Kuratóriuma (a folytatásban: Kuratórium) az Alapítvány alapító okiratának III. fejezetében foglaltakra tekintettel az általa alapított *Pro Unitate in Christo* díj adományozásának rendjét az alábbiakban határozza meg:

**1. §**

(1) A díj címe: *Pro Unitate in Christo*.

(2) A díj alapítási éve: 2018.

(3) A díj létrehozásának célja

1. az ökumenikus, felekezetközi párbeszéd szimbolikus elősegítése hazai és nemzetközi vonatkozásban, mindenek előtt a római katolikus és a református egyházak között,
2. a Both Antal Teológiai és Kulturális Alapítvány tevékenységének népszerűsítése, mindezeken keresztül pedig
3. Both Antal emlékének ápolása.

(4) A díjat olyan kutatónak, egyetemi oktatónak, egyházi személynek, hitéleti nevelést végző személynek, közéleti szereplőnek vagy példás életű keresztyén/keresztény egyháztagnak lehet adományozni, aki megfelel az alábbi kitételek legalább egyikének:

a) a felekezettudomány és/vagy ökumenika teológiai tudományok művelésében kimagasló eredményeket ért el hazai vagy nemzetközi vonatkozásban,

b) hosszú időn át és jelentős mértékben hozzájárult a történelmi felekezetek közötti érdemi teológiai párbeszédhez, ökumenikus kapcsolataik elmélyítéséhez, egymás kölcsönös megismeréséhez és megbecsüléséhez,

c) nem református teológusként vagy egyházi vezetőként jelentős mértékben hozzájárult a Debreceni Református Kollégium értékeinek megismertetéséhez, hírnevének öregbítéséhez, ökumenikus kapcsolatainak kiszélesítéséhez,

d) nem kuratóriumi tagként hosszú időn át és jelentős mértékben járult hozzá ahhoz, hogy a Both Antal Teológiai és Kulturális Alapítvány az alapító okiratában rögzített küldetését gyümölcsözően kifejthesse,

e) emberi helytállásával, keresztyén/keresztény életútjával a Debreceni Református Kollégium és saját egyházának közössége számára példaértékű.

(5) A kitüntetett személy

1. minden esetben meghívást kap és jogosult részt venni a Kuratórium által szervezett tudományos és ökumenikus rendezvényeken,
2. meghívása esetén tanácskozási joggal részt vehet a Kuratóriumnak az éves munkatervet megtárgyaló ülésein,
3. javaslattal élhet a *Pro Unitate in Christo* díj adományozására.

(6) A díj odaítélését oklevél és emlékplakett dokumentálja.

(7) Az oklevél mérete A/4, szövege a következő:„OKLEVÉL.A Both Antal Teológiai és Kulturális Alapítvány Kuratóriuma………. (név)……..számára…………….. (a 3. bekezdésben rögzített egy vagy több pont idézete) ……………. tevékenységéért a*Pro Unitate in Christo* díjatadományozza,életére és munkájára pediga továbbiakban is Isten áldását és támogató kegyelmét kívánja.Kelt: Debrecen, ….(az adományozás dátuma)….., a kuratórium elnökének aláírása”

(8) Az emlékplakett leírása:

1. formája: kör alakú, 105 mm átmérőjű, 5 mm peremvastagságú öntött bronz plakett, kör alakú, 125 mm átmérőjű, 35 mm magas esztergált fa díszdobozban,
2. első lapja: egy szőlőtő és három vesszejének stilizált ábrázolása, a vesszőkön levél és szőlőfürtök, az ábrázolás körül körbefutó szöveg: „*Pro Unitate in Christo*”,
3. hátsó lap: a Debreceni Református Kollégium belső díszudvarán az épület C szárnyának látképe, kiemelve homlokzati timpanon, rajta az „Orando et laborando” felirattal, alatta ívelt felirat: „Both Antal Teológiai és Kulturális Alapítvány”.

(9) A díjhoz pénzjutalom jár. Az e célra felhasználható keretösszeget a Kuratórium a költségvetés keretében évente állapítja meg úgy, hogy annak összege nem lehet kevesebb 200.000.- forintnál, és nem haladhatja meg az 500.000.- forintot.

**2. §**

(1) A Kuratóriumhoz a Kuratórium elnöke, a Tiszántúli Református Egyházkerület (a folytatásban: TTRE) elnöksége, bármely korábban a díjban részesített személy, valamint közös nyilatkozatban a Kuratórium legalább három tagja tehet javaslatot az arra érdemes személyek díjazására. A javaslathoz csatolni kell a felterjesztett díjazott életművének, munkásságának ismertetését és a díj odaítélésére vonatkozó javaslat indoklását.

(2) A díj adományozása és visszavonása a Kuratórium jogköre.

(3) A díjban a Kuratórium saját tagjait a kuratóriumi tagság fennállásának időszakában nem részesítheti.

(4) A díjban csak természetes személy részesíthető.

(5) A díj évente egy személynek adományozható.

(6) A díj egyazon személynek csak egyszer adományozható.

(7) A díj posztumusz nem adományozható.

(8) A Kuratórium elnöke levélben tájékoztatja a díjra javasolt személyt a díj felajánlásáról, és írásbeli nyilatkozatot kér tőle arról, hogy elfogadja-e a díjat és kész-e azt személyesen átvenni.

(9) A díj átadása nagyobb nyilvánosság előtt, ünnepélyes keretek között, az alábbi rendezvények egyikén történhet:

1. Both Antal emlékére szervezett rendezvényen, tanácskozáson,
2. a Debreceni Református Kollégium közgyűlésén, vagy
3. a TTRE közgyűlésének/tanácsának ülésén.

(10) Ha a díjazott írásban úgy nyilatkozik, hogy a díjat elfogadja, de méltányolható okból azt személyesen nem tudja átvenni, a Kuratórium elnöke gondoskodik a díj postai úton vagy küldött útján történő átadásáról.

(11) A Kuratórium a díjat megvonhatja, ha a kitüntetett személy

1. az ökumenikus kapcsolatok szempontjából káros tevékenységet végez vagy nyilatkozatot tesz,
2. nem tartja tiszteletben a Debreceni Református Kollégium értékrendjét és szellemiségét,
3. a díjra egyéb módon érdemtelenné, méltatlanná vált, vagy
4. azt maga kezdeményezi.

(12) A Kuratórium a díj adományozását és megvonását tagjai több mint kétharmadának igenlő szavazatával határozatban mondja ki, jegyzőkönyvben rögzíti, az Alapítvány honlapján, az MRE honlapján, valamint a TTRE hivatalos lapjában nyilvánosságra hozza.

(13) A díj odaítéléséről vagy megvonásáról a Kuratórium minden esetben titkos szavazással határoz.

(14) A díj adományozásáról és visszavonásáról a Kuratórium nyilvántartást vezet.

----------------------------------------

Jelen szabályzatot a Both Antal Teológiai és Kulturális Alapítvány Kuratóriuma 2018. november 5-én megtartott rendes ülésén, 16/2018.11.05. sz. határozatával fogadta el és az elfogadással egyező időponttól hatályba léptette.

Kelt: Debrecen, 2018. november 5.

 …………………sk.………………..

 dr. Kustár Zoltán

 a Kuratórium elnöke